Reynir Hauksson féll fyrir spænskri flamenkótónlist og fluttist til borgarinnar Granada í Andalúsíu til að kynnast fyrirbærinu betur . Hann segir flamenkótónlistina stórhættulega og hughrifin sterk . „ Ég kynntist spænskri stelpu fyrir nokkrum árum síðan . Hún heillaði mig mikið þessi framandi kona þannig að ég var forvitinn um hennar umhverfi . Eftir að hafa kynnt mér og heimsótt hennar heimahaga var ég dolfallinn af undrun yfir þessari draumaveröld . Það sem stóð upp úr var þetta magnaða fyrirbæri er kallast flamenkó . Getur þetta virkilega verið raunverulegt ? Þarf ég ekki að þekkja þetta betur ? “ segir Reynir þegar hann er spurður út veru sína í borginni Granada þar sem vöggu flamenkótónlistarinnar er að finna . „ Það er í raun allt við flamenkó sem höfðar til mín . Ef við förum út í tæknileg atriði þá heillar mig þessi svokallaði amalgama , eða blandaði rytmi , sem og tónamál og túlkun flamenkó . En í raun töfrar hún mig vegna þess að ég finn fyrir einhverju ekta þarna , einhverju sem er alvöru . Flamenkó er stórhættulegt . Það er ekki hægt að ljúga í flamenkó og þú verður að taka áhættu . Fyrir vikið eru hughrifin svo sterk . “ Það er allt fallegt við flamenkó ; kjólarnir , tónlistin og dansinn . Ljósmynd/Dreamstime.com Reynir hefur verið í gítarnámi í borginni hjá meisturum eins og Maestro Alberto , Jerónimo Maya og Rubem Dantas . „ Í febrúar fer ég svo í öflugan masterklass með Manuel Parrilla , sem er einn helsti spámaður nútíma-flamenkógítarleiks . Ég er í raun stígandi á milli tveggja heima og það sem tengir þá er flamenkóið , “ segir Reynir . Hann bætir við að náminu ljúki aldrei þegar flamenkó er annarsvegar . Dagarinr í Granada eru skemmtilega frábrugðnir hjá Reyni sem þarf ekki nema tvö orð til þess að lýsa borginni ; ævaforn en snarlifandi . „ Það er mikil menning og þá sérstaklega í gamla hlutanum , Albayzín og Sacromonte . Hér eru margir viðburðir af ýmsum toga , tónleikar , ljóðakvöld og miklar veislur . Granadabúar kunna að skemmta sér . Venjulegur dagur væri kannski á þá leið að ég vakna og byrja að hita upp á gítarinn . Svo fæ ég mér morgunmat og smá göngutúr og held svo áfram að spila fram að síestunni . Um eftirmiðdaginn spila ég svo undir í dansakademíunni hjá henni Irene , eða fer að spila undir í söngtímum . Svo er oft einhver framkoma á kvöldin . Á öðrum dögum hitti ég vini niðri í hverfi og við spilum saman , svo endum við oft í flamenkópartýi í hellum Sacromonte . Í helgu hæðinni er mikill andi . “ Reynir þarf aðeins tvö orð til þess að lýsa Granada ; ævaforn en snarlifandi . Þessi mynd er frá Alhambra-höllinni en höllin hefur mikið aðdráttarafl fyrir ferðamenn sem heimsækja borgina . Ljósmynd / Dreamstime.com _ lelik 83 Ber virðingu fyrir dansinum en söngurinn er rótin Á Spáni er Reynir þekktur sem Reynir de Norte því föðurnafnið var full erfitt í framburði fyrir Spánverjana og undir því nafni hefur hann gefið út fyrstu íslensku flamenkóplötuna sem er á leið í verslanir á Íslandi . Reynir hefur verið duglegur við að kynna flamenkótónlistina fyrir Íslendingum undanfarin ár og haldið tónleika víða . -Hvernig hefur flamenkóið fallið Íslendingum í geð ? „ Við Íslendingar erum mjög blóðheit , dýnamísk og andleg . Við erum heit þjóð í köldu landi . Íslendingar eru miklar tilfinningasprengjur sem eru bara að bíða eftir réttum hvata . “ -Seturðu einhvern „ íslenskan blæ “ á flamenkótónlistina þína ? „ Íslenskur blær , já ég get sagt það , bæði hef ég útsett íslensk lög fyrir flamenkógítar og svo má greina áhrif nokkurra íslenskra þjóðlaga í nokkrum lögum , ef maður leggur vel við hlustir . “ - Hvað með flamenkódansinn ? „ Ég held mig við tónlistina en inni í mér býr dansari sem ég veit nú ekki hvort komi einhvern tímann fram . En fyrir dansinum ber ég ofboðslega virðingu , hann er rúsínan í pylsuenda flamenkósins . En verandi gítarleikari er ég samt hrifnastur af söngnum , það er hið eiginlega flamenkó . Söngurinn er rótin . “ Reynir Hauksson og dansarinn Jade Alejandra . Reynir hefur verið duglegur við að kynna flamenkótónlistina fyrir Íslendingum undanfarin ár og haldið tónleika víða . Þann 7. desember verður hann með tónleika í Listasafni Sigurjóns Ólafssonar . mbl.is / Hari Ekki hægt að fá vondan mat í Granada - Hvað þurfa ferðamenn að upplifa í Granada ? „ Nóg af flamenkó , sjá það og heyra sem víðast og sem oftast . Ég myndi þá mæla með stöðunum La Alboreá , Eshavira og Peña La Platería . Þetta eru þrír ólíkir staðir og allir með svo sérstakan karakter . Þegar ég vil hlusta á flamenkó fer ég mikið á þessa staði sem og á El Tabanco , sem er sérstakur flamenkó-söngstaður . Svo er ómögulegt að fá vondan mat hérna , hann er alltaf ljúffengur . Það er einnig vel við hæfi að heimsækja kastalabyggingar Alhambra eða bara slappa af í Albayzin . Varðandi tapas þá er La Sitarilla andalúsískasti staður sem ég hef nokkurn tímann kynnst og það er ekkert grín magnið af mat sem þú færð með hverjum drykk . Svo er gaman að kíkja út í sveit í Las Alpujarras . Eins bara það að ganga um Albayzin , niður Paseo de los Tristes og fram yfir í Realejo . Mér líður oft eins og ég sé staddur inni á gríðarstóru safni , en svo er ég strax minntur á það að þetta sé lifandi og enn í mótun því það er svo margt að gerast hverju sinni . “ „ Það er ekki hægt að ljúga í flamenkó og þú verður að taka áhættu . Fyrir vikið eru hughrifin svo sterk , “ segir gítarleikarinn Reynir , sem býr meirihluta ársins í borginni Granada á Spáni . Ljósmynd / Aðsend